Решение на Общия съд от 13 октомври 2017 г. — Brouillard/Комисия
(Дело T-572/16)1
(Публична служба — Наемане на работа — Обявление за конкурс — Конкурс на общо основание EPSO/AD/306/15 — Юрист-лингвисти с френски език в Съда на Европейския съюз — Кандидатура онлайн — Подбор въз основа на квалификации — Необходими дипломи — Образователна степен, съответстваща на пълен курс на обучение по право, завършен в белгийско, френско или люксембургско висше учебно заведение — Диплома „магистър 2“ по право, икономика, мениджмънт, специализация частно право, специалност юрист-лингвист — Издаване вследствие на „валидиране на придобит стаж“ — Недопускане до участие в изпитите от конкурс — Жалба за отмяна — Съдържание на жалбата — Недопустимост — Професионална правоспособност — Изискване за пълен курс на обучение по право — Признаване на дипломи)
Език на производството: френски
Страни
Жалбоподател: Alain Laurent Brouillard (Брюксел, Белгия) (представители: първоначално P. Vande Casteele, впоследствие H. Brouillard, avocats)
Ответник: Европейска комисия (представители: G. Gattinara и F. Simonetti)
Предмет
Искане на основание член 270 ДФЕС за отмяна, от една страна, на решението на Европейската служба за подбор на персонала (EPSO), съобщено на жалбоподателя с имейл от 24 септември 2015 г., да не бъде допуснат до следващата фаза на „конкурса на общо основание EPSO/AD/306/15 въз основа на квалификации и изпити“, организиран за съставяне на списък с резерви за назначения, по-конкретно на „юрист-лингвисти (AD 7) с френски език (FR)“ в Съда на Европейския съюз, и от друга страна, решенията за подбор и назначаване, взети в рамките на посочения конкурс
Диспозитив
Отменя решението на Европейската служба за подбор на персонала (EPSO), съобщено на г-н Alain Laurent Brouillard с имейл от 24 септември 2015 г., да не бъде допуснат до следващата фаза на „конкурса на общо основание EPSO/AD/306/15 въз основа на квалификации и изпити“, организиран за съставяне на списък с резерви за назначения, по-конкретно на „юрист-лингвисти (AD 7) с френски език (FR)“ в Съда на Европейския съюз.
Отхвърля жалбата в останалата ѝ част.
Г-н Brouillard и Европейската комисия понасят направените от всеки от тях съдебни разноски, включително тези, направени в рамките на обезпечителното производство по делото, по което е постановено определение от 20 януари 2016 г., Brouillard/Комисия (F-148/15 R).
____________
1 ОВ C 59, 15.2.2016 г. (делото първоначално е заведено пред Съда на публичната служба на Европейския съюз с номер F-148/15, а на 1 септември 2016 г. е прехвърлено в Общия съд на Европейския съюз).